
BETEGTÁJÉKOZTATÓ: INFORMÁCIÓK A FELHASZNÁLÓ SZÁMÁRA

Metrivin XR 500 mg retard tabletta

metformin-hidroklorid

Mielőtt elkezdené szedni ezt a gyógyszert, olvassa el figyelmesen az alábbi betegtájékoztatót.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon orvosához vagy gyógyszerészéhez.

· Ezt a gyógyszert az orvos Önnek írta fel. Ne adja át a készítményt másnak, mert számára ártalmas lehet még abban az esetben is, ha tünetei az Önéhez hasonlóak.

· Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.

A betegtájékoztató tartalma:

1. Milyen típusú gyógyszer a Metrivin XR 500 mg retard tabletta és milyen betegségek esetén alkalmazható?

2. Tudnivalók a Metrivin XR 500 mg retard tabletta szedése előtt

3.
Hogyan kell szedni a Metrivin XR 500 mg retard tablettát?

4.
Lehetséges mellékhatások

5
Hogyan kell a Metrivin XR 500 mg retard tablettát tárolni?

6.
További információk

1.
MILYEN TÍPUSÚ GYÓGYSZER A METRIVIN XR 500 MG RETARD TABLETTA ÉS MILYEN BETEGSÉGEK ESETÉN ALKALMAZHATÓ?
· A Metrivin XR 500 mg retard tabletta hatóanyaga, a metformin a biguanidok csoportjába tartozik, amelyeket a cukorbetegség kezelése során a vércukorszint szabályozására használnak.

· A Metrivin XR 500 mg retard tabletta azoknál a betegeknél alkalmazható, akik nem inzulinfüggő (ún. 2-típusú) cukorbetegségben szenvednek, különösképpen a túlsúlyos betegeknél, akiknél a diéta és testmozgás önmagában nem csökkentette a vércukorszintet megfelelő mértékben. A Metrivin XR 500 mg retard tabletta adható önmagában, vagy kombinációban más szájon át szedhető vércukorszint csökkentő gyógyszerrel, vagy inzulinnal.

Ez egy nyújtott felszívódású (retard) tabletta, amelyből a gyógyszer hosszabb időn keresztül szabadul fel, mint az azonnali hatóanyag-leadású tablettából. Ha további kérdése van, forduljon orvosához vagy gyógyszerészéhez.

2.
TUDNIVALÓK A METRIVIN XR 500 MG RETARD TABLETTA SZEDÉSE ELŐTT

Ne szedje a Metrivin XR 500 mg retard tablettát

· ha allergiás (túlérzékeny) a metformin-hidrokloridra vagy a gyógyszer (6. pontban felsorolt) egyéb összetevőjére.

· ha a cukorbetegség szövődményeként gyakori vizelést, hányingert és hányást, hasi (gyomor) fájdalmat, letargiát és álmosságot észlel (úgynevezett: dibéteszes ketoacidózisban) vagy ha a vércukorszint egyensúly zavara miatt kialakuló megváltozott mentális állapotba, kómát megelőző állapotba kerül (úgynevezett: diabéteszes pre-kóma)
· ha vese- vagy májbetegsége van

· ha sok folyadékot vesztett
· ha súlyos fertőzésben szenved

· ha bizonyos típusú, injekcióban beadható festékkel (kontrasztanyaggal) végzett röntgen vizsgálat előtt áll – lásd lent „A kezelés ideje alatt szedett egyéb gyógyszerek”

· ha szívelégtelenséggel kezelik
· ha nemrégiben volt szívrohama vagy keringési, illetve légzési zavara van
· ha nagymértékben fogyaszt alkoholt (akár mindennap, akár időnként)
· ha Ön szoptat.

A Metrivin XR 500 mg retard tabletta fokozott elővigyázatossággal alkalmazható

· A Metrivin XR 500 mg retard tablettával végzett kezelés ritkán súlyos szövődményt, úgynevezett laktát acidózist okozhat, ami sürgős kórházi kezelést tesz szükségessé a kóma megelőzése érdekében. Egyéb betegségek, tartós éhezés, rossz vércukorszint beállítás, vagy az alkoholfogyasztás is fokozzák a laktát acidózis kialakulásának kockázatát. Önnek tisztában kell lennie ennek figyelmeztető tüneteivel, amelyek a következők: izomgörcsök, hasi fájdalom, légszomj és nagyfokú gyengeségérzés vagy rossz közérzet. Ha Önnél ilyen tünetek jelentkeznek, azonnal forduljon orvoshoz.

· Orvosának legalább évente egyszer, vagy szükség esetén gyakrabban ellenőriznie kell, hogy az Ön veséi megfelelően működnek-e.
· Ha Ön műtéti altatás, röntgen vizsgálat előtt áll, tájékoztassa az orvost, hogy Ön Metrivin XR 500 mg retard tablettát szed. Tanácsos a Metrivin XR 500 mg retard tabletta szedésének leállítása a beavatkozás előtt és után 48 órával.

· Kövesse tovább az orvosa által adott diétás tanácsokat, és végezzen rendszeresen testmozgást a gyógyszer szedése alatt is.

· Legyen óvatos, ha a Metrivin XR 500 mg retard tablettát inzulinnal, vagy más vércukorszint csökkentővel szedi együtt, mivel a kombináció alacsony vércukorszintet („hipózás”, túl alacsony vércukorszint) okozhat.

· Gyermekek és serdülők nem szedhetik a Metrivin XR 500 mg retard tablettát.

A kezelés ideje alatt szedett egyéb gyógyszerek

· A Metrivin XR 500 mg retard tabletta nem alkalmazható egyidejűleg bizonyos röntgen vizsgálatokhoz szükséges, injekcióban adott festékekkel, mert fennáll a veseelégtelenség veszélye. Ha ilyen vizsgálat előtt áll, tájékoztatnia kell az orvost, hogy Ön Metrivin XR 500 mg retard tablettát szed. Tanácsos a Metrivin XR 500 mg retard tabletta szedését a vizsgálat előtt és után 48 órán át szüneteltetni.

· A glükokortikoidok (pl. budezonid, beklometazon vagy hidrokortizon, amelyeket az allergiás reakciók által okozott gyulladás mérséklésére, illetve asztmában alkalmaznak), a béta‑2 agonisták (pl. szalbutamol, amit leginkább az asztma kezelése során alkalmaznak) és a vízhajtók (amelyek fokozzák a vizeletkiválasztást, és alkalmazhatók a magas vérnyomás kezelésére) emelhetik a vércukorszintet. Gyakrabban kell ellenőriznie a vércukorszintjét, ha a Metrivin XR 500 mg retard tablettát ezekkel a gyógyszerekkel együtt szedi.

· Az ACE (angiotenzin konvertáló enzim)-gátlók (pl. kvinapril, kaptopril, amelyeket szívbetegség kezelésére használnak) csökkenthetik a vércukorszintet. Szóljon orvosának, ha ACE-gátló kezelést kezdenek Önnél.

· Legyen elővigyázatos, és szóljon orvosának, ha magas vérnyomás elleni kezelést kezd, vízhajtót (a vizeletkiválasztást fokozó tablettát) vagy NSAID-ot (nemszteroid gyulladáscsökkentőt, pl. ibuprofent) kezd szedni, mivel ilyen esetben fokozott lehet a veseproblémák veszélye.

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is. 

A Metrivin XR 500 mg retard tabletta egyidejű bevétele bizonyos ételekkel vagy italokkal

· A Metrivin XR 500 mg retard tablettát az esti étkezés közben vagy az után kell bevenni. Ha étkezés közben veszi be a tablettát, csökkentheti a nemkívánatos mellékhatások kockázatát.

· Kerülnie kell az alkohol fogyasztását és az alkohol tartalmú gyógyszerek alkalmazását a metformin szedése alatt, mivel ilyen esetben nagyobb lehet egy súlyos szövődmény, a laktát acidózis veszélye. Ennek tünetei az izomgörcsök, hasi fájdalom, légszomj és nagyfokú gyengeség vagy rossz közérzet.

Terhesség és szoptatás

· Szóljon orvosának, ha terhes, úgy gondolja, terhes lehet, vagy terhességet tervez. A terhesség alatt a cukorbetegséget inzulinnal kell kezelni. Ha teherbe esik a Metrivin XR 500 mg retard tabletta szedése alatt, forduljon orvosához, hogy módosíthassa a kezelést.

· Nem szedheti a Metrivin XR 500 mg retard tablettát, ha szoptat, vagy ha gyermeke szoptatását tervezi.

· Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre

A Metrivin XR 500 mg retard tabletta szedése nem befolyásolja a gépjárművezetéshez és a gépek kezeléséhez szükséges képességeket. Azonban fokozott lehet az alacsony vércukorszint veszélye, ha a Metrivin XR 500 mg retard tablettát más, a cukorbetegség kezelésére szolgáló gyógyszerrel (szulfonilureák, inzulin, repaglidin) szedi együtt. Ez szédülést és ájulásérzést okozhat. Ne vezessen gépjárművet és ne kezeljen gépeket, csak, ha biztos, hogy ezek Önnél nem fordulnak elő.

3.
HOGYAN KELL SZEDNI A METRIVIN XR 500 MG RETARD TABLETTÁT?

A Metrivin XR 500 mg retard tablettát mindig az orvos által elmondottaknak megfelelően szedje. Amennyiben nem biztos az adagolást illetően, kérdezze meg orvosát vagy gyógyszerészét. A tablettát egészben, egy korty vízzel kell bevenni az esti étkezés közben vagy az után. A székletben megjelenhet a tabletta külső bevonata. Ez normális jelenség.

A készítmény szokásos adagját az alábbiakban ismertetjük.

Felnőttek

A Metrivin XR 500 mg retard tabletta szedése önmagában vagy más szájon át szedhető vércukorszint csökkentő gyógyszerrel kombinációban:

A szokásos kezdő dózis naponta egy tabletta. 10-15 nap elteltével az orvos az adagot a vércukor értékek alapján módosítja. Az orvos a dózist legfeljebb napi 2000 mg metformin-hidrokloridig növelheti (ez 4 darab 500 mg-os Metrivin XR 500 mg retard tablettának felel meg).

Metformint szedő betegek, akiket Metrivin XR 500 mg retard tablettára állítanak át:

A Metrivin XR 500 mg retard tabletta szokásos kezdő adagja egyenlő a szedett azonnali hatóanyag‑leadású metformin tabletta napi adagjával.

A metformin szedése inzulinnal kombinálva:

Ha a metformint inzulin adása mellett szedik, a szokásos kezdő adag naponta egy tabletta, míg az inzulin adagját a vércukormérések alapján kell beállítani.

Idősek:

A kezdő dózist a vesefunkció ellenőrzése után kell meghatározni.

Gyermekek:

Ez a gyógyszer gyermeknek nem ajánlott.

A gyógyszer szedését addig kell folytatnia, amíg kezelőorvosa azt javasolja.

Ha az előírtnál több Metrivin XR 500 mg retard tablettát vett be

Ha Ön (vagy valaki más) sok tablettát vett be egyszerre, vagy ha úgy gondolja, hogy gyermek vett be bármennyi tablettát, azonnal forduljon a legközelebbi kórház sürgősségi osztályához vagy kezelőorvosához.

Ha elfelejtette bevenni a Metrivin XR 500 mg retard tablettát

Ha elfelejtett bevenni egy tablettát, vegye be, amilyen hamar eszébe jut, hacsak nincs nagyon közel a következő bevételének az ideje. Ne vegyen be kétszeres adagot a kihagyott tabletta pótlására. A további adagokat a szokásos időben vegye be.

Ha idő előtt abbahagyja a Metrivin XR 500 mg retard tabletta szedését

Ha az orvos utasítása nélkül abbahagyja a Metrivin XR 500 mg tabletta szedését, a vércukorszintje emelkedhet. A cukorbetegség késői tünetei, mint szem-, vese- és érkárosodás jelentkezhetnek.

Ha másik orvoshoz vagy kórházba megy, tájékoztassa az orvost vagy a személyzetet, hogy milyen gyógyszereket szed.

Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4.
LEHETSÉGES MELLÉKHATÁSOK

Mint minden gyógyszer, így a Metrivin XR 500 mg tabletta is okozhat mellékhatásokat, amelyek azonban nem mindenkinél jelentkeznek.

Ha a következők bármelyikét észleli, azonnal forduljon a legközelebbi kórház sürgősségi osztályához vagy kezelőorvosához:

· Ha olyan tünetei vannak, amelyek között előfordul izomgörcs, gyomorfájás, légszomj és nagyfokú gyengeség vagy rossz közérzet: ezek a tünetek laktát acidózisra utalhatnak, ami a metformin egyik nagyon ritka, de súlyos mellékhatása.

A következő mellékhatásokat jelentették a zárójelben lévő megközelítő gyakorisággal:

Nagyon gyakori (10 emberből több mint 1-nél jelentkezik):

· Hányinger

· Hányás

· Hasmenés

· Hasi fájdalom (gyomorfájás)

· Étvágytalanság

Gyakori (10 emberből kevesebb mint 1-nél, de 100-ból több mint 1-nél jelentkezik):

· Az ízérzés zavara
Nagyon ritka (10 000 emberből kevesebb mint 1-nél jelentkezik):

· A B12-vitaminszint csökkenése. Idővel ez vérszegénységhez, szájnyálkahártya-, vagy nyelvgyulladáshoz és esetleg a végtagokban zsibbadáshoz vagy bizsergéshez vezethet.

· A bőr kipirulása és viszketése, csalánkiütés

· Elszigetelt esetekben májproblémákat, többek között májgyulladást is jelentettek (ez a bőr és a szemek sárgaságával jár).

Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.
5.
HOGYAN KELL A METRIVIN XR 500 MG RETARD TABLETTÁT TÁROLNI?

A gyógyszer gyermekektől elzárva tartandó!

Ez a gyógyszer nem igényel különleges tárolást.
A buborékcsomagoláson és a dobozon feltüntetett lejárati idő (Felhasználható/Felh) után ne szedje a Metrivin XR 500 mg retard tablettát. A lejárati idő a megadott hónap utolsó napjára vonatkozik.

A gyógyszereket nem szabad a szennyvízzel vagy a háztartási hulladékkal együtt megsemmisíteni. Kérdezze meg gyógyszerészét, hogy szükségtelenné vált gyógyszereit miként semmisítse meg. Ezek az intézkedések elősegítik a környezet védelmét.

6.
TOVÁBBI INFORMÁCIÓK

Mit tartalmaz a Metrivin XR 500 mg retard tabletta
· A készítmény hatóanyaga a metformin-hidroklorid. Egy retard tabletta 500 mg metformin‑hidrokloridot tartalmaz, ami 390 mg metforminnak felel meg.

· Egyéb összetevők: hipromellóz (E454), etilcellulóz, mikrokristályos cellulóz és magnézium‑sztearát.

Milyen a Metrivin XR 500 mg retard tabletta külleme és mit tartalmaz a csomagolás
· A Metrivin XR 500 mg retard tabletta fehér-törtfehér színű, ovális alakú, az egyik oldalán „93”, a másik oldalán „7267” jelöléssel ellátott tabletta.

· A tabletták 1, 20, 28, 30, 56, 60, 90 és 120 db tablettát tartalmazó csomagolásban kerülnek forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó
A forgalomba hozatali engedély jogosultja:
Teva Magyarország Zrt.

2100 Gödöllő, Repülőtéri út 5.

Magyarország
Gyártó:
TEVA UK Ltd

Brampton Road, Hampden Park, Eastbourne, East Sussex, BN22 9AG
Anglia

Pharmachemie B.V.

Swensweg 5, PO Box 552, 2003 RN Haarlem
Hollandia

TEVA Gyógyszergyár Zrt.
Pallagi út 13, 4042 Debrecen
Magyarország

TEVA Gyógyszergyár Zrt. 
Táncsics Mihály út 82, 2100 Gödöllő

Magyarország

Teva Operations Poland Sp.z.o.o 

ul. Mogilska 80., 31-546 Krakkó
Lengyelország

Ezt a gyógyszert az Európai Gazdasági Térség tagállamaiban az alábbi neveken engedélyezték:

Egyesült Királyság: Bolamyn 500 mg SR Tablets
Cseh Köztársaság: Metformin - Teva XR 500 mg

Németország: Metfor-TEVA® 500mg Retardtabletten

Észtország: Metformin Teva

Magyarország: Metrivin XR 500 mg retard tabletta

Lettország: Metformin Teva 500 mg pailginto atpalaidavimo tabletės

Litvánia: Metformin Teva 500 mg

Málta: Metformin Teva 500 mg SR (prolonged release)

Lengyelország: Metformax SR 500

Portugália: Metformina Teva SR

